B. Bugár, podpredseda NR SR: (2001-10-02):
Teraz nasleduje ďalšie prvé čítanie o návrhu poslanca Národnej rady Slovenskej republiky Jirka Malchárka na vydanie zákona, ktorým sa dopĺňa č. 263/1999 Z. z. o verejnom obstarávaní a o zmene a doplnení niektorých zákonov . Návrh zákona ste dostali ako tlač 1143, návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady pod číslom 1257. Pán poslanec, nech sa páči, máte slovo. J. Malchárek, poslanec: Ďakujem, pán predsedajúci. Vážený pán podpredseda vlády, vážené dámy poslankyne, páni poslanci, ja budem na rozdiel od mojich predrečníkov podstatne kratší, pretože tento zákon už prešiel legislatívnou radou vlády s negatívnym stanoviskom. Nie že by to bol dôvod, prečo ma to odradilo od ďalšieho konania v tejto veci, som sa rozhodol stiahnuť tento zákon, ale niektoré dôvody, ktoré považujem za pomerne podstatné aj zo strany legislatívnej rady vlády, aj zo strany niektorých vás kolegov poslancov, považujem za tak závažné, že si myslím, že treba problematiku, ktorou som sa chcel zaoberať, riešiť zo širšieho hľadiska. Ja len naznačím, aby predsa sa len vedelo, o čo mne išlo v predkladanom návrhu zákona. Od začiatku, keď som prišiel do parlamentu, som sa začal zaoberať problematikou okrem iného aj financovania športu a s týmto priamo súvisí aj existencia akciovej spoločnosti TIPOS, ktorá je stopercentnou matkou ministerstva financií, to znamená, stopercentným majiteľom je v tomto prípade štát. Po niekoľkých poslaneckých prieskumoch sme aj s kolegami poslancami usúdili, že by bolo možno vhodnejšie v takýchto spoločnostiach zvýšiť kontrolu a možno aj prostredníctvom zaradenia takýchto spoločností do verejného obstarávania a pod kontrolu Úradu pre verejné obstarávanie a práve po dohode s vedením Úradu pre verejné obstarávanie priamo v legislatívnej rade vlády si myslím, že práve v tomto duchu treba tento môj návrh zákona prepracovať, aby sme obsiahli nielen akciovú spoločnosť TIPOS, ale všetky akciové spoločnosti, kde je stopercentným majiteľom štát, pretože si nemyslím, že by tieto spoločnosti sa mali tváriť len preto, že v súlade s obchodným zákonom sú založené, sa tváriť ako absolútne súkromné spoločnosti bez toho, že by sa museli zodpovedať voči štátu, voči vláde, voči štátnemu rozpočtu a určite takáto zákonná úprava bude mať pomerne významný pozitívny vplyv na zníženie korupcie a klientelizmu v týchto spoločnostiach, myslím si, že nikto nepochybuje o tom, že v týchto spoločnostiach rozkvitá práve klientelizmus a korupcia. Takže z týchto dôvodov, pretože sa tento návrh zákona týka výhradne spoločnosti, ktorá prevádzkuje lotérie a iné podobné hry a na tento účel bola založená ministerstvom financií a nerieši túto problematiku z tohto širokého pohľadu, ako si myslím, že by bolo dobré ju riešiť, sťahujem tento návrh zákona a v spolupráci s kompetentnými ľuďmi, ktorí o to budú mať záujem predovšetkým z Úradu pre verejné obstarávanie, vypracujeme návrh, ktorý sa bude týkať celej širokej skupiny dotknutých právnických osôb. Ďakujem za pozornosť. I. Presperín, podpredseda NR SR: Ďakujem, pán poslanec, za uvedenie vášho návrhu zákona. Vážení páni poslanci, panie poslankyne, pán poslanec vystúpi ešte ako spoločný spravodajca. Nech sa páči. L. Hóka, poslanec: Vážený pán predsedajúci, vážené dámy, vážení páni, dovoľte mi, aby som v súlade s § 73 ods. 1 zákona Národnej rady Slovenskej republiky opätovne vystúpil pri rokovaní Národnej rady Slovenskej republiky v prvom čítaní k návrhu poslanca Národnej rady Slovenskej republiky Jirka Malchárka na vydanie zákona, ktorým sa mení a dopĺňa zákon č. 263/1999 Z. z. o verejnom obstarávaní a o zmene a doplnení niektorých zákonov, tlač 1143, ako spravodajca určený navrhnutým gestorským výborom Národnej rady Slovenskej republiky. Predložený návrh, tlač 1143, bol doručený poslancom Národnej rady Slovenskej republiky dňa 16. augusta 2001, čím boli splnené podmienky určené v § 72 ods. 1 rokovacieho poriadku Národnej rady Slovenskej republiky. Predseda Národnej rady Slovenskej republiky posúdil, že predložený návrh spĺňa náležitosti podľa § 70 ods. 1 rokovacieho poriadku Národnej rady Slovenskej republiky a náležitosti podľa legislatívnych pravidiel a zaradil ho na 51. schôdzu Národnej rady Slovenskej republiky na prvé čítanie. Ako spravodajca navrhnutého gestorského výboru Národnej rady Slovenskej republiky v prvom čítaní predkladám stanovisko gestorského výboru, že návrh spĺňa všetky náležitosti návrhu zákona, ktoré sú uvedené v § 67 a § 68 rokovacieho poriadku Národnej rady Slovenskej republiky a náležitosti určené v legislatívnych pravidlách. Z vecného hľadiska zastávam stanovisko, že predložený návrh zákona (hlasy z pléna)... I. Presperín, podpredseda NR SR: Pán poslanec, pokiaľ stiahol návrh, tak vy ste žiadali vystúpiť v rozprave. Nech sa páči, však pokiaľ stiahol návrh, tak nie je k čomu vystupovať, samozrejme. Vážení páni poslanci, panie poslankyne, otváram rozpravu o týchto bodoch programu, ktoré boli prerokované. Konštatujem, že písomne nebol nikto prihlásený do rozpravy. Pýtam sa, kto sa chce prihlásiť ústne do rozpravy? Ešte predtým požiadal o slovo pán podpredseda vlády Ivan Mikloš. Zatiaľ poprosím, keby ste sa prihlásili do rozpravy, aby sme mohli uzavrieť rozpravu ústne. Pán poslanec Orosz, pýtam sa či ešte niekto ďalší? Konštatujem, že nie. Uzatváram možnosť prihlásiť sa do rozpravy ústne k týmto zákonom, ktoré sme teraz prerokovali, a dávam slovo pánu podpredsedovi vlády. Nech sa vám páči.